1Yesu agambira abegesibwabe ati «Emitima yanyu etashoberwa. Mwesiga Ruhanga, nanye munyesige. 2Omwa Tata halimu ebiyumba bingi. Kakitakubaire kityo tinaikubagambiire kwo ndikugya kubashemeleza mwanya. 3Orwo ndagenda nkabashemeleza omwanya, ndagaruka mbatware mbali ndi. Mbali ndi nainywe mube niho muba. 4Mbali ndikugya omuhanda nimugumanya, na yonene nimuhamanya.» 5Tomasi amugambira ati, «Mukama, mbali olikugya titulikuhamanya; aho omuhanda twagumanya tutai?» 6Yesu amugambira ati, «N'inye muhanda, n'amazima, n'oburora. Taliho muntu agoba Tata atarabire ahali inye. 7Kuba nimumanya na Tata mwakubaire nimummanya. Kyonkai kwema mbwenu mwamumanyire mara mwamuboine.» 8Filipo amugambira ati, «Mukama, waitu batwoleke Sho, ekyo kiratumara.» 9Yesu amugambira ati, «Filipo, mbali nakatulira nainywe tokamanyaga? Ayamboine yaboine Tata. Aho wakugamba otai oti, ‹Otwoleke Sho?› 10Tolikwikiliza okwo ndi omuli Tata na Tata ali omuli inye? Ebigambo ebyo mbagambira timbyetuma; shana Tata asingiire omuli inye n'iwe alikwekolera emilimoye. 11Munyikilize okwo ndi omuli Tata, na Tata ali omuli inye; kakitali kityo, buzima mwikilize ebyo ndikukora. 12«Nimbagambira amazima, alikunyesiga, nawe alikora ebyo ndikukora; nangu aije akore ebilikushaga aha, aha rw'okuba ningya owa Tata. 13Buli kimoi ekyo mulishaba omw'ibara lyange ndikikora, Tata aije asingizibwe omuli Mwana. 14Kamulishaba kyona kyona omw'ibara lyange ndikikora. 15«Kamuraba nimungonza, murayekomya emihango yange. 16Nanye ndashaba Tata abahe Omujuni ondijo ow'okutuura nainywe ebiro byona. 17Ogwo n'iwe Mwoyo w'amazima, ow'ensi etakuhabwa, ahakuba telikumubona anga kumumanya. Inywe nimumumanya, asingiire omuli inywe, mara aliikara omuli inywe. 18«Tindikwija kubasigaho muli ntaabwa; ndibagarukira. 19Kandi omu kaanya kagufi ensi eraba etakimbona, nawe inywe murambona; enshonga ndi murora, nainywe muraba barora. 20Kir'ekyo mulimanya okwo ndi omuli Tata, nainywe omuli inye nanye omuli inywe. 21Alimanya emihango yange akagyekomya, ogwo n'iwe aliba nangonza. Mara alingoza, aligonzibwa na Tata, nanye ndimugonza mara muzokeho.» 22Yuda (atali Isikariote) amugambira ati, «Mukama, noija kutweyoleka otai oteyolekire nsi?» 23Yesu amuhorora ati, «K'omuntu arangonza, arayekomya ebigambo byange, na Tata aramugonza, mara turamuhabukira tuture omuli wenene. 24Omuntu atangonza tayekomya bigambo byange. Kandi ebigambo ebyo mulikuhulira ti byange, bya Tata ayantumire. 25«Ebigambo ebyo nimbibagambira tukyali hamoi. 26Kyonkai Omujuni, n'iwe Mwoyo Mutakatifu, owo Tata alibatwekera omw'ibara lyange, alibegesa ebintu byona, abaijukye n'ebyo mbagambiire byona. 27Nabasigira emilembe; nabaha emilembe yange; tindikubaha nk'okwo ensi eha. Mutashoberwa mara mutatina. 28Mukahulira ningamba nti, ‹Nagenda, ndashuba mbagarukire.› Kuba nimungonza mwakushandukire, kuba ningya owa tata; enshonga Tata nanshaga. 29Mbwenu nabagambira kithakabaireho, orwo kirabaho mubone kwikiliza. 30Tindikwija kweyongera kufumora nainywe, enshonga omutwazi w'ensi egi aliho naija. Taina bushobora ahali inye; 31kyonkai ninkora nk'okwo Tata andagiire, ensi emanye okwo ngonza Tata. Imuka turuge hanu aha.
Copyright
Learn More
lug_Latn zho_Hant eng_Latn